  Анжелика Тихонова корреспондент Удмуртиын улӥсьёс Бадӟым этнографи диктант гожъяны кутскизы. Со сярысь элькун тӧролэн но кивалтэтлэн пресс-службазы ивортӥз. Калыккуспо акция туэ куатетӥзэ радъяськиз ни. Котьку сямен ик со Калыкъёслэн огазеяськон нуналзылы тупатыса но «Народов много – страна одна!» слоган улсын ортче. Улон возьматэ, диктант гожтэм бере интернетын йӧскалык лулчеберетэн герӟаськем юанъёслэн лыдзы йылэ. Озьыен, Бадӟым этнографи диктант адямиосты калыксылэн, улосвылзылэн но кунзылэн историеныз тунсыкъяськытэ Лариса Буранова, Россиысь Кун Думаысь депутатЛариса Буранова пусйиз, этнографи диктантлэн юанъёсызлы валэктонъёс сётыку, трос гинэ тунсыко но паймымон учыръёсты тодоно шуыса. Солы луыса валан лыктэ, кыӵе аспӧртэм кунын асьмеос улӥськом. Туэ акция 7-тӥ шуркынмонозь кыстӥськоз но ужрадлэн  онлайн амалэн ортчоз. Ми котькуд аре диктантэз гожтон интыосты быръёнлы бадӟым саклык висъяллям. Со элькунысь валтӥсь вузъёс, лыдӟетъюртъёс, Удмуртилэсь лулчеберет аспӧртэмлыксэ возьматӥсь интыос вал. Но туэ, жаляса верано, пандемиен сэрен онлайн амалэн ортчытоно луиськом Александр Бречалов, Удмуртилэн тӧроезЭтнографи диктантлэн юанъёсыз тест сямен лэсьтэмын. Отчы 20 огъя юанъёс но котькуд улосвыллы тупась 10 нимаз юанъёс пыро. Диктантэз ӟуч кылын сяна, англи, испан но китай кылъёсын гожтыны луэ. Юанъёслы валэктонъёслы 45 минут сётӥське. Троссэ 100 балл люканы луонлык вань. Акциез ортчем бере, котькуд пыриськись ас баллъёссэ, шонер валэктонъёсты адӟоз но пыриськемез сярысь сертификатсэ басьтыны быгатоз. Акция калыклэсь этнографи тодон-валанзэ эскерыны сяна, пӧртэм калыкъёслэн тупаса улонзылы саклык висъяны юрттэ. Пусъём, Бадӟым этнографи диктантэз ортчытъяны кичӧлтонэн 2016-тӥ арын Удмуртия потӥз. Со аре, 4-тӥ коньывуонэ, ужрадэ Россиысь 90 сюрс улӥсьёс пыриськизы. Нош 2020-тӥ арын диктантэз кунысь вань улосвылъёсысь но 123 кунъёсысь 1 миллион 742 сюрс 661 адями гожтӥз. Ватсалом, акци улсын элькунын улӥсьёс понна «Этнография Удмуртии» онлайн-лекциос возьматӥзы. Соосын «Даур ТВ» интернет-телеканаллэн бамъёсаз тодматскыны луэ. Тегъёс: Мерлык Ижкар Удмуртия ЛарисаБуранова йӧслыкъёс АлександрБречалов Этнографидиктант  